Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om foranstaltninger mod emission af forurenende luftarter og partikler fra forbrændingsmotorer til fremdrift af landbrugs- og skovbrugstraktorer og om ændring af Rådets direktiv 74/150/EØF« () (1999/C 101/03)

Rådet for Den Europæiske Union besluttede den 23. oktober 1998 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Edoardo Bagliano til ordfører. Sektionen vedtog sin udtalelse den 19. januar 1999.

Det Økonomiske og Sociale Udvalg vedtog på sin 360. plenarforsamling af 27.-28. januar 1999, mødet den 27. januar 1999, følgende udtalelse med 97 stemmer for, 1 stemme imod og 4 stemmer hverken for eller imod.

1. Indledning

1.1. Det foreliggende forslag er resultatet af en forpligtelse, Europa-Parlamentet og Rådet har påtaget sig, og som kommer til udtryk i sjette betragtning i direktiv 97/68/EF om »foranstaltninger mod emission af forurenende luftarter og partikler fra forbrændingsmotorer til montering i mobile ikke-vejgående maskiner« ().

1.2. Sjette betragtning lyder således:

»... der bør snarest muligt indføres bestemmelser om kontrol med emission fra land- og skovbrugstraktorer, der sikrer et miljøbeskyttelsesniveau svarende til direktivets, og hvis normer og krav fuldt ud er i overensstemmelse med det«.

1.3. »Foranstaltninger mod emission af forurenende luftarter og partikler fra forbrændingsmotorer til fremdrift af landbrugs- og skovbrugstraktorer«, som det foreliggende direktivforslag omhandler, falder under procedurerne for europæisk typegodkendelse af traktorer som fastsat i rammedirektiv 74/150/EØF og 22 særdirektiver.

1.4. Blandt de 22 særdirektiver kan nævnes direktiv 77/537/EØF - der er forudset i bilag II til rammedirektivet - om forurenende stoffer fra dieselmotorer til fremdrift af landbrugs- og skovbrugstraktorer, som dog kun omhandler udstødningsgassens røgtæthed.

Det foreliggende direktivforslag lægger op til yderligere foranstaltninger, især vedrørende fysiske og kemiske emissioner, dvs. »forurenende luftarter (kulilte, kulbrinte og kvælstofoxider) og forurenende partikler« (bilag I, 1.2).

1.5. Rammedirektiv 74/150/EØF må derfor ændres, således at dets bilag II ligeledes dækker disse nye bestemmelser.

2. Direktivforslaget

2.1. Direktivforslaget har artikel 100 A som retsgrundlag, da det falder ind under bestemmelserne om »indbyrdes tilnærmelse af medlemsstaternes lovgivning«, som i dette tilfælde vedrører typegodkendelse af landbrugs- og skovbrugshjultraktorer.

2.2. Direktivforslaget udvider de prøvningsprocedurer og grænseværdier for forurenende luftarter og partikler, der er fastsat i Europa-Parlamentets og Rådets direktiv 97/68/EF for »mobile ikke-vejgående maskiner« til at omfatte landbrugs- og skovbrugstraktorer.

2.3. Tidsplanen (artikel 4) fastsætter, at medlemsstaterne:

- sætter de nødvendige bestemmelser i kraft inden den 31. december 2000,

- anvender disse bestemmelser fra den 1. oktober 2001,

- fra den 1. januar 2001 ikke kan nægte EF-typegodkendelse, hvis emissionen af forurenende stoffer opfylder direktivets bestemmelser,

- fra den 1. oktober 2001 ikke kan meddele EF-typegodkendelse, hvis emissionen af forurenende stoffer ikke opfylder direktivets bestemmelser,

- fra den 1. oktober 2003 forbyder ibrugtagning af traktorer, hvis motorer ikke er i overensstemmelse med direktivets bestemmelser.

2.4. En senere nedsættelse af grænseværdierne kan i givet fald ske inden udgangen af 2006, men kun på grundlag af »dels igangværende eller nye undersøgelser vedrørende de bestående og forventede tekniske muligheder, dels en cost/benefit-analyse af fuldskalaproduktion af landbrugs- og skovbrugstraktorer, som kan overholde disse lavere grænser«.

2.5. Medlemsstaterne kan indrømme afgiftsbegunstigelser for at fremme produktion af motorer, som opfylder direktivets bestemmelser.

3. Bemærkninger

3.1. ØSU bifalder direktivforslaget, hvormed der for typegodkendelse af motorer og traktorer fastsættes de prøvningsforskrifter samt tilsvarende emissionsgrænseværdier, der også gælder for mobile ikke-vejgående maskiner for at sikre »samme miljøbeskyttelsesniveau«.

3.2. Tidsplan

I henseende til datoerne for bestemmelsernes ikrafttræden anlægger ØSU principielt en realistisk indfaldsvinkel, som følgelig går ud på at sikre passende tidsrum og frister. I dette tilfælde er der dog en logisk forbindelse til direktiv 97/68/EF (mobile ikke-vejgående maskiner), som bilagene eksplicit henviser til. ØSU vil her nøjes med at opfordre Kommissionen til at sikre klarhed og entydighed for at undgå overlapning af frister.

3.3. Mærkning af motorer

ØSU gjorde allerede i sin udtalelse om direktiv 97/68/EF (mobile ikke-vejgående maskiner) opmærksom på et problem i forbindelse med mærkning af motorer og anbefalede en »mere realistisk« tilgang (pkt. 4.6). En tilsvarende bemærkning gælder for det foreliggende direktivforslag vedrørende traktormotorer. Kravet om at placere den supplerende mærkning »på motorens overflade« (bilag I, tillæg 3, pkt. 3) vil i praksis ikke nødvendigvis betyde, at det pågældende mærke bliver direkte synligt, og man vil således forfejle målet med en sådan mærkning, som er at supplere den oprindelige mærkning. ØSU foreslår derfor at lade udtrykket »overflade« udgå.

Alternativt kunne det f.eks. overvejes at placere en etikette på køretøjets sidevindue eller dør.

3.4. Brændstof

Det følger logisk af direktivforslagets henvisning til direktiv 97/68/EF, at det referencebrændstof, der skal anvendes ved analyse af udstødningsgas, bør være det, der er anført i bilag IV til direktivet om mobile ikke-vejgående maskiner. Dette brændstof er blevet særligt udviklet til denne maskintype.

Det bør dog ikke glemmes, at landbrugstraktorer fortsat er omfattet af bestemmelserne i direktiv 77/537/EØF om røgemissioner (jf. pkt. 1.4). Til analyse af sådanne emissioner skal der imidlertid anvendes et andet referencebrændstof (bilag V). ØSU finder det ønskeligt, at man snarest retter op på denne situation ved at tilpasse 1977-direktivets bestemmelser om referencebrændstof til de mere aktuelle bestemmelser i 1997-direktivet om mobile ikke-vejgående maskiner (hvor fristen er 1. januar 2001).

Bruxelles, den 27. januar 1999.

Beatrice RANGONI MACHIAVELLI

Formand for

Det Økonomiske og Sociale Udvalg

() EFT C 303 af 2.10.1998, s. 9.

() EFT C 153 af 28.5.1996.